Beretning for 2018/19 for DH – Tønder Kommune

Denne beretning er min anden som koordinator/kontaktperson i DH Tønder. De sidste 2 år er der ikke blevet valgt formand og forretningsudvalg, og jeg har i den periode indvilliget mig til opgaven som koordinator/kontaktperson for DH Tønder.

Beretningen beskriver hvad jeg har beskæftiget mig med i det forløbne år.

Jeg har i det forløbne år deltaget i 2 Formandsmøder.

Den første var den 13.april 2018, hvor indholdet var politisk status på følgende områder:

* Diskriminationsforbud, Stemmeretten, Beskæftigelsesindsatsen. Revision af tvangsbestemmelserne, Sammenhængende socialpolitik på socialområdet, værdighed mm. Ledige på beskæftigelsesområdet – handicappede, Uddannelsesområdet – Der skal være plads til handicappede, ordblinde mv., Regionsområdet – opsagte aftaler, psykiske område, sundhedsområdet mv., Tilgængelighed boliger og Ledsageordningen.
* DH´s handlingsplan på forskellige områder blev gennemgået og kan findes på DH´s hjemmeside.
* Samarbejdet mellem den lokale DH-afdeling og Handicapråd.
* Udvikling af DH’s kommunikation.
* Nye initiativer på beskæftigelsesområdet: Gennemgang af nye lovinitiativer og DH’s perspektiver på fremtidens beskæftigelsespolitik

Det andet møde var den 3.november og var delt op i en kursusdel (jeg deltog i den del om beskæftigelse), Handicappolitiske pejlemærker (fælles del for alle) og formandsmøde. De væsentligste dele den dag var følgende:

* Loven om diskriminations forbud trådt i kraft 1. juli 2018. Der var allerede en sag på vej.
* Kommunale budgetforhandlinger og det kommende Folketingsvalg.
* Politiske fokusområder med Sundhed, Uddannelse, Socialpolitik og internationalt samarbejde.
* DH’s kernefortælling blev præsenteret som ses i fællesskab på, hvordan vi vil opfattes som organisation, og hvad det betyder for DH´s politiske arbejde. Det er en kort tekst, der forklarer, hvad DH arbejder for. Den er lavet på baggrund af blandt andet input fra forårets formandsmøder om DH’s kommunikation.
* Hvordan bidrager vi bedst med vores viden og løsninger.
* Hvordan bliver vi mere markante og repræsenterer alle handicaps.

I løbet af april måned 2018 blev der udpeget 2 medlemmer til bestyrelsen for VSU Tønder (Voksenspecialundervisningen), hørende i Ungdomsskoleregien i Tønder Kommune. Kurt Serup Poulsen blev valgt som næstformand og som bestyrelsesmedlem Jette Moshage. Vi har allerede deltaget i flere møder, og Jette Moshage vil på årsmødet komme ind på hvad vi laver.

DH har i foråret 2018 ønsket at have overblik over alle vores DH-repræsentanter i Handicaprådet. Medlemmerne af Handicaprådet i Tønder Kommune har meldt tilbage til DH med navn, funktion og mailadresse.

Før og efter sommerferien har jeg beskæftiget mig en del med den nye persondataforordning fra EU med samtykkeerklæringer. Jeg syntes at DH centralt greb det meget besværligt an med at skulle udfylde samtykkeerklæringen på papir. Jeg syntes, at det skulle gøres digitalt på nettet, da det ville gøre det lettere for dem der skulle udfylde samtykkeerklæringen. Jeg havde en længere korrespondance med DH uden held, så det skulle gøres på den gammeldags måde. På nuværende tidspunkt har ca. halvdelen af DH´s medlemmer i Tønder udfyldt samtykkeerklæringen, og der er nok lang vej til alle får det udfyldt.

DH er medlem af Frivillighedscenteret i Tønder. De har generalforsamling d. 26.3.2019 kl. 18.30 i Medborgerhuset. Hvis nogen har tid og lyst til at få indflydelse på den overordnede frivillige udvikling i Tønder Kommune, så kom og vær med og stil gerne op til en plads i bestyrelsen.

DH’s sekretariat hører ofte om besparelser i kommunerne, men manglede et samlet overblik til dialog med politikere og den offentlige debat. Jeg har meldt tilbage med de besparelser og tiltag Tønder Kommune har planlagt for 2019.

Pjecen med "Frivillige sociale organisationer og foreninger i Tønder Kommune" er blevet opdateret med de nyeste oplysninger om DH Tønder.

I november inviterede DH-Sønderborg og Jobcenter Sønderborg til et møde, hvor vi kunne udveksle erfaringer, og hvor Jobcenter Sønderborg fortalte om, hvad der kunne gøres for at borgere med et handicap, som ønsker en tilknytning til arbejdsmarkedet kunne få mulighed for det. Jeg blev overrasket over, at der var mange personer tilknyttet jobcenteret som aktivt arbejdede for at få folk i jobs.

DH har i januar 2019 udgivet en kort video, der beskriver den nye kernefortællings pointer i DH. Formålet er at beskrive kort, hvad DH arbejder for. Budskaberne i videoen kan også bruges som inspiration til jeres øvrige kommunikation om DH. Filmen kan findes her på DH’s hjemmeside: <https://www.handicap.dk/om-dh/> . DH har opfordret at man kunne lave en øvelse om kernefortællingen i afdelingen. Forslag til øvelsen om kernefortællingen er med i udsendelsen af dagsorden af årsmødet. Jeg syntes dog, at vi kunne drøfte videoen under punktet eventuelt i årsmødet.

Regeringens udspil til sundhedsreformen har givet mange bekymrede reaktioner. Især forslaget om at sende ca. 60 højt specialiserede tilbud ud i kommunerne bekymrer handicaporganisationer og de øvrige interessenter på sundhedsområdet. Men også ude i de regionale tilbud frygter man, at det vil betyde tab af specialiseret viden og i værste fald, tab af de særlige tilbud. DH har samlet en række reaktioner på DH's hjemmeside: <https://www.handicap.dk/nyheder/nyhedsarkiv/massiv-kritik-af-afspecialisering-i-sundhedsreform/>

I forbindelse med det kommende Folketingsvalg vil det være en god idé at sætte fokus på bl.a. Sundhedsreformen i forbindelse med valgmøder med de lokale folketingskandidater. Valget er en rigtig god mulighed for os i DH for at synliggøre handicapområdet over for politikerne, der sætter særlig god tid af til at mødes med vælgere og interessegrupper.   
Frem til valgdagen har vi chancen for at give politikerne erfaringer med handicapområdet, så de møder ind på Christiansborg med en stærkere forståelse og sympati for handicapsagen.

Op til Handicaprådets nye periode 2018-21 drøftede vi i DH også hvilke fokuspunkter vi kunne ønske os i forbindelse med Handicaprådets arbejde i de kommende år. Vi kom rundt om mange emner, og der blev lavet en oversigt med fokuspunkter, og jeg syntes vi er kommet godt i gang og vi har en god dialog med politikerne. Formand for Handicaprådet Jens Petersen vil bagefter komme ind på hvad vi har beskæftiget os med i det forløbne år.

Fokuspunkerne som blev lavet sidste år:

* Ferie for handicappede hvert år skal være en mulighed – mindst 8 dage.
* Tidlig opsporing af neurologiske handicap. Autisme, ADHD, OCD, m.fl. Diagnosen skal stilles i aldersgruppen 0 til max. 3 års alderen.
* Der skal være en ordentlig visitation fra kommune til kommune.
* Flextrafik og hjælpere må ikke køre over grænsen med handicappede – det skal gøres muligt.
* Ordentlig velkomstpakke til familier med handicappede børn. Skal være tydelig på kommunens hjemmeside.
* Aflastning til dem der har behov. Kommunen skal være opsøgende.
* Hjælp til resten af familien til handicappede børn.
* Ansøgning til Ledsagerordning § 97 bortfalder ved 67 år – der skal arbejdes for at ansøgning om ledsageordningen fortsætter efter det 67.år. Ifølge Servicelovens § 97 er det kun muligt at blive tildelt kommunal ledsagelse i op til 15 timer om måneder, hvis borgeren er mellem 18 og 67 år på ansøgningstidspunktet.
* Problematikker omkring Løgumgårde tages op – normeringen? – hører om eksempler med svigt.
* Handicappolitikken skal der ses på for evt. revision.
* Ledelsesinformationen må gerne indeholde flere fakta, bl.a. fra specialundervisningsområdet.
* Inklusionen skal der følges op på.
* Opfølgning på nyt værested for sindslidende – der er kun råd til ½ stilling i 2 år.
* Ny Café 9 til udviklingshæmmede og sent udviklede.
* Førtidspension – problematikker med dem der ikke får tilkendt førtidspension.
* Dagtilbud, beskyttet beskæftigelse.
* Tilgængeligheden skal der være fokus på i forbindelse med Tønder Marsk initiativet.
* Stigende magtanvendelse på institutioner.

Anne Hvidberg blev sidste år udpeget som medlem til det regionale kontaktforum i Region Syddanmark. Hun vil bagefter kort fortælle om det regionale kontaktforum i Region Syddanmark.

Der har i det forløbne år ikke været noget høringssvar, vi har skullet forholde os til.

Desuden har der været mails fra DH, som jeg har skullet forholde mig til, og videresende hvis det kunne være interessant for foreninger tilknyttet DH Tønder.

Koordinator/Kontaktperson DH Tønder

Kurt Serup Poulsen